Borgarbyggð heitir sameinað sveitarfélag í Borgarfirði Bæjarstjórn nýs sameinaðs sveitarfélags Borgarbyggðar , Borgarfjarðarsveitar , Hvítársíðuhrepps og Kolbeinsstaðahrepps samþykkti á sínum fyrsta fundi í gær að sveitarfélagið skyldi heita Borgarbyggð . Hlaut það nafn fimm atkvæði en Sveitarfélagið Borgarfjörður hlaut fjögur atkvæði . Samhliða sveitarstjórnarkosningum á dögunum fór fram skoðanakönnun um nafn á hinu nýja sveitarfélagi . Kjósendur höfðu úr fjórum nöfnum að velja sem sérstök nafnanefnd hafði fengið samþykkt hjá Örnefnanefnd . Þau voru Borgarbyggð , Brákarbyggð , Mýrabyggð og Sveitarfélagið Borgarfjörður . Meirihluti þeirra er tóku þátt í skoðanakönnuninni , eða 1.034 manns , greiddu Borgarbyggð atkvæði sitt en nafnið Sveitarfélagið Borgarfjörður hlaut 628 atkvæði . Samkvæmt sérstöku samkomulagi átti sameiginlegur fundur sveitarstjórna hinna fjögurra sveitarfélaga að velja nafn hins nýja sveitarfélags . Þar féllu atkvæði hins vegar jöfn 12 - 12 og var því ákveðið að hin nýja sveitarstjórn myndi ákveða nafnið . Á fundinum í gær lagði Sveinbjörn Eyjólfsson bæjarfulltrúi Framsóknarflokksins fram tillögu um að atkvæðagreiðslunni yrði frestað og sveitarstjóra falið að taka saman upplýsingar um nafngiftir sveitarfélaga sem sameinuð hafa verið „ sérstaklega þar sem eitt sveitarfélaganna er sýnu stærst “ eins og sagði meðal annars orðrétt í tillögunni . Einnig vildi hann afla rökstuddrar greinargerðar frá Örnefnanefnd um „ af hverju skeyta þurfi „ sveitarfélagið “ fyrir framan falleg sveitarfélaganöfn “ . Tillagan var felld með sex atkvæðum gegn tveimur . Var þá gengið til leynilegra kosninga um nafn sveitarfélagsins og eins og áður sagði hlaut nafnið Borgarbyggð fimm atkvæði og Sveitarfélagið Borgarfjörður fjögur atkvæði .